Outlaws

**Outlaws MC** (joskus myös muodossa **American Outlaws Association** tai **A.O.A.**) on rikollinen moottoripyöräkerho, joka perustettiin McCookissa, Illinois'n osavaltiossa Yhdysvalloissa vuonna 1935. Järjestöllä on noin 300 aluekerhoa eri puolilla maailmaa. Outlaws MC:n tunnuslause on "God Forgives, Outlaws Don't" (). Järjestön entinen maailmanjohtaja Harry Joseph Bowman oli FBI:n *Ten Most Wanted Fugitives* -listalla. Hänet pidätettiin vuonna 1999, ja hän kuoli liittovaltion vankilassa vuonna 2019 suorittaessaan kahta elinkautista vankeusrangaistusta.

Outlaws MC:n pahimpana kilpailijana pidetään toista yhdysvaltalaista moottoripyöräkerhoa, Helvetin Enkeleitä. Outlaws MC:n jäsenet käyttävät akronyymiä "ADIOS" (Angels Die In Outlaw States, ).

## Outlaws MC Suomessa

### Kokelaskerhosta täysjäsenyyteen

Keskusrikospoliisi sai keväällä 2012 tietoja Fifteen MC South Karelia -nimisen kerhon perustamisesta Lappeenrantaan. Kerhon nimessä luku 15 viittaa aakkosten viidenteentoista kirjaimeen eli O-kirjaimeen, joka tarkoittaa Outlawsia. Kerhon emokerho oli venäläinen Outlaws MC -osasto, ja kerhossa oli perustamisvaiheessa toistakymmentä jäsentä. Vuonna 2012 Fifteen MC:n kerhotilat Lappeenrannassa tuhoutuivat tuhotyönä tutkitussa tulipalossa, mutta tekijöitä ei saatu kiinni.

Kesällä 2017 kaksi suomalaista ryhmää sai ehdokas- eli prospect-jäsenyyden. Toinen Jyväskylässä ja toinen Lappeenrannassa. Poliisi arvioi Outlaws MC:n rantautumisen Suomeen voivan aiheuttaa yhteenottoja Helvetin Enkeleiden kanssa.

Syyskuussa 2018 molemmat suomalaiset osastot hyväksyttiin Outlaws MC:n täysjäseniksi. Järjestöön muodostettiin kaksi suomalaista kerhoa: Midland (Jyväskylä) ja South-Karelia (Lappeenranta). Samalla täysjäsenyyden sai myös liettualainen kerho Kaunasissa. Toukokuussa 2019 uutisoitiin, että lappeenrantalaisen Fifteen MC South Karelia -kerhon jäsenet olivat alkaneet kantaa Outlaws MC -liivejä.

Jyväskylän seudulla toimi myös Outlaws MC Frontline -kerho, jonka kerhotilat sijaitsivat Muuramessa. Järjestön verkkosivujen mukaan Suomessa toimii neljä kerhoa: Frontline, Midland, South-Karelia ja West Coast.

### Huumausainejuttu 2023–2024

#### Tausta ja järjestön rakenne

Vuoden 2023 elo–joulukuussa Outlaws MC:n Jyväskylän Frontline-kerhon jäsenet ja heidän yhteistyökumppaninsa levittivät kymmeniä kiloja huumausaineita Jyväskylän seudulla ja pääkaupunkiseudulla. Rikoskokonaisuuteen liittyi epäiltyjä Suomesta, Iso-Britanniasta, Ruotsista, Virosta, Yhdysvalloista ja Unkarista. Esitutkinnassa otettiin kiinni 13 henkilöä, joista seitsemän pysyi vangittuna tutkinnan päättyessä.

Esitutkintapöytäkirjan mukaan ryhmä toimi hierarkkisesti. Frontline-osaston presidenttinä toimi Marko Tapio Puttonen, jolla oli käskyvalta muihin jäseniin. Iso-Britanniasta Suomeen matkustanut Lee Patrick Smyth toimi kansainvälisenä yhteyshenkilönä ja huumausaineiden hallinnoijana. Virolainen Jaanus Sengbusch oli osaston kokelasjäsen (*probationary*), ja Kalle Heikki Jalmari Tikka toimi niin ikään kokelasjäsenenä. Yhdysvaltalainen James Shipley kuului osastoon *hangaround*-asemassa ja kertoi kuulustelussa tekevänsä "sen mitä käsketään".

Ryhmän rikolliseen viestintään ei käytetty perinteisiä puheluita, vaan yhteydenpito hoidettiin ulkona tapahtuvilla tapaamisilla, salatuiksi mielletyillä viestisovelluksilla ja toistuvasti vaihtuvilla prepaid-liittymillä.

#### Huumausaineiden varastointi ja levitys

Smyth saapui ensimmäistä kertaa Suomeen 7. elokuuta 2023 ja tapasi Puttosen Jyväskylässä. Puttonen ilmoitti samana päivänä WhatsApp-viestillä muille Outlaws-jäsenille: "Manchesterin vieraat otettu vastaan." Smyth majoittui Sokos hotelli Paviljonkiin, jonka varauksen Puttonen oli tehnyt ja maksanut.

Elokuun lopussa Smyth palasi Suomeen, ja ryhmä hankki vuokra-asunnon Pupuhuhdan kaupunginosasta osoitteesta Pupuhuhdantie 11 B 40, jonne siirrettiin arkkupakastin huumausaineiden säilytystä varten. Asunnosta muodostui Smythin tukikohta Suomessa.

Syyskuussa 2023 Smyth, Puttonen ja Tikka tapasivat kahvila Caffitellassa Jyväskylässä. Ulkopuolinen todistaja kertoi poliisille, kuinka englantia puhunut seurue keskusteli rahasta: toinen mies sanoi "sixty" ja kumartui hiljempaa sanomaan "thousand", mihin toinen vastasi "it's average" ja jatkoi "as you know we have to check the quality and then we can continue". Poliisi epäili tapaamisen koskeneen kokaiinin hinnoittelua.

Ryhmä levitti huumausaineita portaittaisella toimintamallilla. Smyth matkusti ja majoittui Helsinkiin, minkä jälkeen hierarkiassa alemmalla tasolla oleva kokelasjäsen kuljetti varsinaisen huumausaine-erän tapahtumapaikalle. Smyth vältteli itse huumausaineiden kuljettamista kiinnijäämisriskinsä pienentämiseksi.

#### Kokaiinin maahantuonti pienlentokoneella

16. lokakuuta 2023 Hyvinkään lentokentälle laskeutui Cessna 210 Centurion -pienlentokone (rekisteritunnus HA-SKA), jonka lastina oli 20 kiloa kokaiinia. Nelipaikkainen potkurikone lähti Unkarista ja teki välitankkauksen Liettuassa ennen laskeutumista Hyvinkäälle. Lentokoneella saapui kolme Unkarin kansalaista. Hyvinkään lentokenttä on Hyvinkään Ilmailukerhon ylläpitämä pienlento- ja purjelentokenttä, jossa ei ole lennonjohtoa eikä kiinteää viranomaisvalvontaa. Poliisilla ei ollut etukäteen tietoa kokaiinikuljetuksesta, vaan se ilmeni vasta myöhemmin kokonaisuuden muiden epäiltyjen tekemisiä tutkittaessa.

Seurue majoittui Helsingin Lauttasaaressa ja luovutti seuraavana aamuna kokaiinin Smythille ja Sengbuschille. Kokaiinierästä 10 kiloa toimitettiin ruotsalaiselle Mohammad Abbas Abdulazizille, jonka poliisi otti kiinni 18. lokakuuta 2023. Loput 5 kiloa Sengbusch kuljetti Jyväskylään. Poliisi epäili vielä 5 kiloa jääneen takavarikoimatta. Kokaiinipakettien pinnasta löytyi Mercedes-Benz-logon muotoinen stanssaus, ja yhdestä paketista löytyi unkarilaisen sormenjälki.

Unkarilaiset poistuivat Suomesta 18. lokakuuta 2023. Poliisi sai myöhemmin tietoonsa, että samat henkilöt jäivät Irlannissa kiinni 1. joulukuuta 2023 ja heidän hallustaan takavarikoitiin noin 60 kiloa heroiinia. Heillä oli käytössään sama Cessna 210 -lentokone. Irlannin viranomaiset pidättivät Dublinin Weston Airport -lentokentällä unkarilaiset Aradi Ignacin ja Zoltan Nemethin, joista jälkimmäinen oli entinen Neuvostoliiton armeijassa kouluttautunut hävittäjälentäjä. Heroiini oli piilotettu lentokoneen peräosaan 120:een noin puolen kilon pakettiin, ja sen katukauppa-arvoksi arvioitiin 8,4 miljoonaa euroa. Dublin Circuit Criminal Court tuomitsi marraskuussa 2024 Ignacin kymmeneksi ja Nemethin kahdeksaksi vuodeksi vankeuteen.

#### Amfetamiinin takavarikko

Joulukuussa 2023 jyväskyläläisestä Pupuhuhdan kaupunginosan asunnosta takavarikoitiin 76,65 kiloa amfetamiinia, joka oli Keski-Suomen suurin yksittäinen huumausainetakavarikko. Amfetamiini oli pakattu punaisiin muuttolaatikoihin asunnon parvekkeelle, ja pakkaukset oli merkitty Sonic- ja Peppa Pig (Pipsa Possu) -logoilla. Amfetamiinin pitoisuus oli 36–44 prosenttia. Samasta asunnosta takavarikoitiin lisäksi 5,04 kiloa kokaiinia Mercedes-Benz-logollisin merkinnöin, pitoisuudeltaan 84–85 prosenttia.

#### Takavarikot ja rikoshyöty

Yhteensä rikoskokonaisuudessa takavarikoitiin noin 77 kiloa amfetamiinia, 15 kiloa kokaiinia, 7 kiloa marihuanaa sekä 190 150 euroa käteistä rahaa. Käteisrahoista 116 810 euroa ja 35 050 euroa takavarikoitiin unkarilaisen Roland Kovacsin (s. 1991) hotellihuoneesta, jonne Smyth oli ne toimittanut. Yhdysvaltalaiselta James Shipleylta takavarikoitiin Iisalmessa auton pohjalevyn alta 34 000 euroa.

Puttosen asunnolta Vaajakoskelta takavarikoitiin Joha-merkkinen pistooli, lipas, 4 kappaletta aseeseen sopivia 6,35 kaliiperisia patruunoita sekä 130 kappaletta muita patruunoita. Ase todettiin koeammunnassa toimintakuntoiseksi.

Poliisin arvion mukaan rikoskokonaisuudessa tavoiteltiin ja saatiin rikoshyötyä Suomessa toimineen ryhmän osalta yhteensä 884 000 euroa. Tästä pelkästään kokaiinin osuus oli noin 600 000 euroa.

#### Tuomiot

Helsingin käräjäoikeus antoi tuomionsa 11. heinäkuuta 2024.

Käräjäoikeus katsoi Outlaws MC:n täyttävän kaikki järjestäytyneen rikollisryhmän tunnusmerkit ja totesi, että olisi "täysin epäuskottavaa, että Suomessa oleva kerho voisi kantaa kyseistä nimeä olemalla kuitenkin täysin erilainen ryhmittymä". Tuomion perusteluissa viitattiin muun muassa aseistautumiseen ja kerhon maineen rakentamiseen suhteessa kilpaileviin moottoripyöräkerhoihin. Rikokset tehtiin osana järjestäytyneen rikollisryhmän toimintaa, mikä otettiin rangaistuksissa huomioon koventamisperusteena.

## Katso myös
* Helvetin Enkelit
* Bandidos
* Rikollinen moottoripyöräkerho
* Dödspatrullen
* Dödspatrullen Suomessa
* RK-98
* Katujengit Suomessa

## Lähteet

## Aiheesta muualla
* Outlaws MC:n viralliset sivut